சீலை இருக்கே இன்னும் எதுக்கு ? எல்லோரும் புதுத்துணி எடுக்க நாம் என்ன பணக்காரரா ? " " ஐயாவுக்கு மட்டும் பிறகு புதுத்துண்டு எதுக்காம் ? " என்றாள் மங்கம்மா. " வாயாடி ! வாயாடி ! ஐயாவுக்கு ஒரு துண்டுகூட இல்லே. துண்டு இல்லாமே எத்தனை நாளைக்குப் பழைய வேட்டியை உடம்பிலே போட்டுக்கிட்டு அலையறது ? " என்று சொல்லிவிட்டு , மங்கம்மாளைத் தூக்கி மடியில் வைத்துக் கொண்டாள் தாய். அந்தி மயங்கி , இருட்டத் தொடங்கியது. விளக்கேற்றுவதற்காகத் தாயம்மாள் எழுந்தாள். விளக்கேற்றிவிட்டுக் குழந்தைகளை வெந்நீரில் குளிப்பாட்டி விட்டாள். ஐப்பசி